Сайна Муса дика вовзаре терра хаьа суна, цу кепара ламоройн амалашна а, иза воун дерг ала гIерташ воцийла. Кхузахь кхеташ ду, цо ишта бохург а, дауевгIара кегадо питанаш, ма хуьллу дийжитархьама бохуш дуйла. И лаам цуьнан хиларна, цунна Дэла реза хуьлийла аьлла, билгаладоккхур вай, Мусайна хетарг а, вайна кхечу агIора хеташ хилар. Вуьшта дийцича, шеца цхьа забар хуьлуш а ду, къаьстина Мусас и саннийг алар. ХIунда аьлча, цхьана заманашкахь, бIарза а хиъна, ламчу дин кхайкхо вогIу шейх Абу - Муслим (Iарбо), цуьнан тайпаначу вежарша пхьарчий тоьхна вийна хиларна. Я цуьнга шайна дин а цахьоьхуьйтуш, я шайн дозанашкахула иза чекх а цаволуьйтуш. Амма бегаш бегашца а битина, Нохчийчохь Ислам даржарах дерг вай дийцича, иза аренцара хьала а доцуш, ломара аренца даьржина хета. Дуьххьара шен схьадоладалар, масала, Шарара а долуш. Иза ишта вайна хоьтуьйтург ду: а) Шара гергарчу Малхбалина вайн махкара уггаре а гергара юрт хиларна. б) дукха хан йоцуш а ламорошна юкъахь (шаьш цхьа х1ума кхечунца дустучохь) ; ".Шаройн КъорIан санна цIена" боху, цхьа алар лелар а.